Návrh

na použitie prostriedkov štátneho rozpočtu získaných v súlade so zákonom                 SNR č. 194/1990 Zb. o lotériách a iných podobných hrách v znení neskorších predpisov, rozpočtovaných v rozpočtovej kapitole Všeobecná pokladničná správa na finančné zabezpečenie aktivít rezortu školstva Slovenskej republiky

	V nadväznosti na uznesenie vlády SR č. 790 z 30. augusta 2001 k návrhu štátneho rozpočtu na rok 2002 – bod C.22., Ministerstvo školstva SR predkladá v súlade so zákonom č. 194/1990 Zb. o lotériách a iných podobných hrách v znení neskorších predpisov na rokovanie vlády SR  návrh na použitie finančných prostriedkov štátneho rozpočtu, vyčlenených pre rezort školstva v rozpočtovej kapitole Všeobecná pokladničná správa na zabezpečenie aktivít rezortu školstva SR v I. polroku 2002.

	Celková požiadavka na uvoľnenie finančných prostriedkov v I. polroku 2002 predstavuje sumu 279 050 tis. Sk, z toho na podporu telovýchovy, športu a športovej reprezentácie sumu 275 000 tis. Sk a na podporu školstva a mládeže sumu 4 050 tis. Sk.

Rozdelenie finančných prostriedkov, schválených z výťažkov lotérií a iných podobných hier na oblasť športu v r. 2002, je navrhnuté v súlade so zákonom NR SR             č. 288/1997 Z. z. o telesnej kultúre a o zmene a doplnení zákona č. 455/1991 Zb. o živnostenskom podnikaní  (živnostenský zákon) v znení neskorších predpisov a v súlade so zámermi vytýčenými v Národnom programe rozvoja športu v SR.

	Finančné prostriedky na oblasť mládeže sa navrhujú použiť na zabezpečenie kapitálových výdavkov pre občianske združenia detí a mládeže na zabezpečenie ich činnosti a ich ďalší rozvoj.

	Špecifikácia použitia uvedených finančných prostriedkov je v I. polroku 2002 podľa jednotlivých podprogramov nasledovná:

Oblasť športu

Šport pre všetkých									3 000 tis. Sk
v tom:
- športové aktivity so zameraním na sociálno-zdravotný aspekt 3 000 tis. Sk

Štátna športová reprezentácia					                     60 725 tis. Sk
v tom:
- príprava štátnej športovej reprezentácie 15 228 tis. Sk
- účasť na vrcholových športových podujatiach 21 747 tis. Sk
- starostlivosť o špičkových športovcov, dopingová kontrola,
  zdravotné zabezpečenie 12 750 tis. Sk
- organizovanie významných športových podujatí v SR 11 000 tis. Sk

Športovo-talentovaná mládež						         36 500 tis. Sk
v tom:
- výber a príprava športovo-talentovanej mládeže  36 000 tis. Sk
- organizovanie významných mládežníckych športových
  podujatí v SR 500 tis. Sk
Podpora telovýchovných a športových občianskych združení 	     	       173 500 tis. Sk
v tom:
- podpora činnosti telovýchovných občianskych združení 97 500 tis. Sk
- investície do športových zariadení 76 000 tis. Sk

Koordinácia projektov a medzinárodná spolupráca v oblasti športu              1 275 tis. Sk
v tom:
- usmerňovanie, koordinácia a podpora aktivít v oblasti športu 1 275 tis. Sk

Spolu:									                   275 000 tis. Sk

Oblasť mládeže

Podpora detských a mládežníckych občianskych združení                            4 050 tis. Sk

Šport pre všetkých

	Tento podprogram je zameraný na športové aktivity so zameraním na sociálno-zdravotný aspekt ako sú napr. projekty “Slovensko v pohybe”, “Dni športu”, “Challenge Day”, “Projekt ozdravenia populácie”, “Beh olympijského dňa”, na rozvoj pohybových aktivít zdravotne oslabených občanov a na podporu projektov rozvoja športu pre všetkých v rámci vyšších územných celkov, miest a obcí. Celková výška navrhnutej dotácie na tieto účely v     I. polroku 2002 činí 3 000 tis. Sk.

Štátna športová reprezentácia

Dotácie na štátnu športovú reprezentáciu sa poskytnú v I. polroku 2002 spolu vo výške          60 725 tis. Sk.

V rámci prípravy štátnej športovej reprezentácie a účasti na podujatiach sa poskytnú dotácie pre cca  80 športových zväzov na trénerov štátnej športovej reprezentácie spolu vo výške 15 228 tis. Sk.

V rámci dotácií na účasť na vrcholových športových podujatiach sa poskytnú dotácie vo výške 21 747 tis. Sk Slovenskému olympijskému výboru, Slovenskému paralympijskému výboru, Slovenskej asociácii športu na školách, Slovenskému hnutiu špeciálnych olympiád, Slovenskému zväzu nepočujúcich športovcov na Zimné svetové hry, na ohodnotenie  výsledkov dosiahnutých na Svetových hrách neolympijských športov a Svetových univerziádach v roku 2001, na účasť v medzinárodných pohárových súťažiach, na ocenenie športovcov za výsledky dosiahnuté v roku 2001 a na mimoriadne úlohy súvisiace so štátnou športovou reprezentáciou SR.

Okrem týchto oblastí sa v rámci  štátnej športovej reprezentácie SR  poskytnú finančné prostriedky z kap. VPS aj na starostlivosť o špičkových športovcov, dopingovú kontrolu a zdravotné zabezpečenie športovcov vo výške 12 750 tis. Sk. Z týchto prostriedkov budú poskytnuté dotácie aj na zabezpečenie činnosti Národného inštitútu športu (príloha č. 2), na prípravu talentovaných športovcov pri ich prechode z juniorskej kategórie do seniorskej v rezortných strediskách a na zabezpečenie funkčných vyšetrení a diagnostikovania športovcov.

Na organizovanie významných medzinárodných športových podujatí v SR sa navrhujú poskytnúť dotácie spolu vo výške 11 000 tis. Sk. Ide o majstrovstvá sveta a Európy, svetové a európske pohárové súťaže, tradičné medzinárodné podujatia a pod.

Športovo-talentovaná mládež

	V rámci tohto podprogramu v I. polroku 2002  sa poskytnú dotácie na výber a prípravu športovo-talentovanej mládeže vo výške 36 500 tis. Sk, v tom na trénerov útvarov športovo-talentovanej mládeže vo výške  21 000 tis. Sk. Dotácie sa okrem toho poskytnú na zabezpečenie činnosti centier talentovanej mládeže, športových tried na základných a stredných školách, školských športových stredísk, na centralizovanú prípravu prostredníctvom športových zväzov, na činnosť športových klubov pri športových gymnáziách, na základné materiálno-technické vybavenie útvarov športovo-talentovanej mládeže, na skvalitnenie výberu športovo-talentovanej mládeže do príslušných útvarov, na účasť na významných medzinárodných mládežníckych podujatiach v zahraničí a na organizovanie mládežníckych športových podujatí v SR.

Podpora telovýchovných a športových občianskych združení

	Dotácie sa poskytnú na podporu činnosti vybraných občianskych združení, zaoberajúcich sa telovýchovnou, športovou a turistickou činnosťou, ktoré majú celoslovenskú pôsobnosť a plnia osobitné úlohy v zmysle cit. zákona o telesnej kultúre, v I. polroku 2002 vo výške  97 500  tis. Sk. Z tejto čiastky sa poskytnú aj dotácie na mzdy (vrátane odvodov do príslušných inštitúcií) pre cca 365 pracovníkov spolu vo výške 36 500 tis. Sk. Dotácie sú v rámci tohto podprogramu určené na zabezpečenie činnosti sekretariátov občianskych združení, na zasadnutia orgánov a odborných komisií, na organizovanie pravidelných domácich súťaží, na príspevky oddielom a klubom, na nákup drobného hmotného majetku a pod. V rámci týchto prostriedkov budú poskytnuté aj dotácie na podporu Horskej služby na Slovensku v I. polroku 2002 vo výške 1 500 tis. Sk a na podporu Tatranskej horskej služby štátnych lesov TANAP vo výške 3 500 tis. Sk.

	Investície sa navrhujú poskytnúť v I. polroku 2002 vo výške 76 000 tis. Sk na výstavbu, rekonštrukciu, údržbu, modernizáciu a obnovu telovýchovných a športových objektov a zariadení a na nákup športového vybavenia investičného charakteru. V rámci investícií sa poskytnú dotácie aj na  projekty regionálneho a samosprávneho typu.

Koordinácia projektov a medzinárodná spolupráca v oblasti športu

	V rámci tohto podprogramu sa poskytnú finančné prostriedky v I. polroku 2002 vo výške 1 275 tis. Sk na výdavky spojené s realizáciou Národného programu rozvoja športu v SR a s ním súvisiacich projektov, na organizovanie kongresov, konferencií, seminárov, školení, porád, na vydávanie odborných publikácií, na mimoriadne úlohy a pod.

Podpora detských a mládežníckych občianskych združení 

	Dotácia v I. polroku 2002 vo výške 4 050 tis. Sk bude v rámci tohto programu použitá na oblasť detí a mládeže na kapitálové transfery, ktoré budú poskytnuté občianskym  združeniam detí a mládeže v nevyhnutnej miere na zabezpečenie a ďalší rozvoj ich činnosti, t.j. na nákup kancelárskej a výpočtovej techniky, softwaru, zariadenie klubov, klubovní a kancelárií, projektovú dokumentáciu, realizáciu stavieb a ich technického zhodnotenia, na modernizáciu strojov, zariadení a obnovu budov a prevádzkových priestorov.

	Rekapitulácia návrhu rozdelenia finančných prostriedkov z rozpočtovej kapitoly Všeobecná pokladničná správa na Národný program rozvoja športu v SR v roku 2002 a na program Mládež spolu s požiadavkou na uvoľnenie v I. polroku 2002 tvorí prílohu č. 1 k tomuto materiálu.